Da to betjente i går eftermiddag ville anholde en mand for at have stjålet 10 bakker jordbær, sparkede tyven den ene betjent i hovedet.

Den 39-årige gerningsmand gik omkring klokken 16 i går eftermiddag ind i Fakta på Idræts Alle i Hjørring. Her forsøgte manden at stjæle 10 bakker jordbær, men manden nåede ikke at forlade butikken, inden han blev opdaget. Personalet forsøgte at holde ham tilbage, men jordbærtyven formåede at vriste sig fri og løbe fra butikken. Under flugten blev manden passet op af politiet. Den 39-årig var dog så utilfreds med at være blevet stoppet, at han modsatte sig ordensmagten og forsøgte at slippe væk. Politiet så ingen anden udvej end at passificere jordbærtyven med peberspray, men det var langt fra nok til, at gerningsmanden faldt til ro. Lige inden han bliver sat ind på bagsædet i patruljevognen, går han amok, og lykkedes det ham at sparke den ene betjent i hovedet. Jordbærtyven fremstilles i grundlovsforhør søndag.